C 306/16

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 306/04)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Terre Tollesi“/„Tullum“

Referenčné číslo: PDO-IT-A0742-AM03

Dátum oznámenia: 20.6.2019

OPIS A DÔVODY SCHVÁLENEJ ZMENY

1. Zmena tradičného pojmu z „DOC“ na „DOCG“

Opis a dôvody

Žiadame zmenu špecifikácie výrobku „Terre Tollesi“/„Tullum“ s cieľom zmeniť použitý pojem [podľa článku 112 písm. a) nariadenia (EÚ) č. 1308/2013] z denominazione di origine controllata („kontrolované označenie pôvodu“, ďalej len „DOC“) na denominazione di origine controllata e garantita („kontrolované a zaručené označenie pôvodu“, ďalej len „DOCG“).

Pre vína vyrobené z hrozna pestovaného na viniciach vo vymedzenej oblasti musia byť podniky schopné používať vyššiu kategóriu vín, ktorá predstavuje najvyššiu kvalitu výrobku. Nový pojem by mohol pomôcť zlepšiť povesť týchto vín a zvýšiť ich uznanie na trhu.

Táto zmena sa týka:

— všetkých zmienok „DOC“ v špecifikácii výrobku, ktoré sa majú nahradiť označením „DOCG“,

— písmena a) oddielu jednotného dokumentu Tradičné pojmy.

2. Odstránenie nedostatočne reprezentatívnych druhov výrobkov

Opis a dôvody

Väčšina druhov výrobkov, ktoré sú v súčasnosti uvedené v špecifikácii, sa musí odstrániť a ponechajú sa iba tie výrobky, ktoré skutočne reprezentujú podstatu a jedinečnosť vín navrhovaných na označenie DOCG. Podľa samotných vinárov môžu osobitosti oblasti obklopujúcej obec Tollo stelesniť a plne vyjadriť len červené vína vyrobené z hrozna odrody Montepulciano (druhy Rosso a Rosso Riserva) a biele vína vyrobené z hrozna odrôd Pecorino a Passerina.

Tento výber je riadne podložený a potvrdený štúdiami vinohradníckych oblastí uskutočnených v posledných rokoch, ktoré dokazujú, že ide o zmysluplný výber, a zdôrazňujú potrebu zamerať sa iba na niektoré pôvodné odrody, pre ktoré je miestne prostredie ideálne na pestovanie mimoriadne dobrého hrozna.

Táto zmena sa týka:

— článkov 1, 2, 4, 5, 6 a 9 špecifikácie výrobku (vypustenie odkazov na druhy výrobkov),

— oddielov jednotného dokumentu: Opis vína (vín), Maximálne výnosy a Súvislosti.

3. Zmeny týkajúce sa kombinácie odrôd viniča

Opis a dôvody

Potvrdil sa výber odrody Montepulciano ako hlavnej odrody, ktorá sa používa na výrobu červených vín „Terre Tollesi“/„Tullum“ navrhovaných na označenie DOCG, a zvýšil sa podiel tejto odrody na zložení týchto vín (najmenej 95 % v porovnaní s pôvodnými 90 %). Pre biele vína vyrobené z pôvodných odrôd Pecorino a Passerina platí minimálne 90 % podiel týchto odrôd. V rámci zvyšných 5 % pri červených vínach alebo 10 % pri bielych vínach možno použiť akúkoľvek jednu alebo aj viacero iných odrôd hrozna, ktoré sú rovnakej farby, pestujú sa na rovnakej pôde a sú vhodné na pestovanie v regióne Abruzzo.

Keďže iba niektoré druhy vína majú byť súčasťou špecifikácie výrobku s navrhovaným označením DOCG a majú byť v nej uznané, všetky ostatné kombinácie odrôd stanovené pre druh vína, ktoré sa zo špecifikácie odstránili, a teda už nie sú jej súčasťou, sa z nej vypustia tiež.

Táto zmena sa týka:

— článku 2 špecifikácie výrobku,

— oddielu jednotného dokumentu Hlavné muštové odrody.

4. Pravidlá pestovania viniča

Opis a dôvody

Bez toho, aby došlo k zmenám v existujúcich vinohradoch, pokiaľ ide o novú a opätovnú výsadbu, navrhuje sa, aby hustota viniča na hektár bola najmenej 1 600 kríkov na mriežkovaných pergolách (typické pre oblasť Abruzzo) a najmenej 4 000 kríkov v riadkoch namiesto 3 300 kríkov viniča na hektár požadovaných podľa súčasnej špecifikácie výrobku. Táto požadovaná zmena vyplýva z potreby vinohradníkov lepšie riadiť výsadbu nových viničov a zohľadňujú sa ňou aj zistenia štúdií o vymedzovaní vinohradníckych oblastí, ktoré sa v uvedenom regióne uskutočnili.

V prípade všetkých druhov výrobkov, na ktoré sa navrhované označenie DOCG už nevzťahuje, sa vypúšťa maximálny výnos hrozna na hektár a minimálny obsah alkoholu.

Táto zmena sa týka:

— článku 4 špecifikácie výrobku,

— oddielu jedného dokumentu Maximálne výnosy.

5. Pravidlá výroby vína

Opis a dôvody

Odstránia sa všetky odkazy na druhy výrobkov, na ktoré sa nevzťahuje navrhované označenie DOCG. Navrhujeme tiež, aby sa výraz „drevené sudy“ nahradil výrazom „drevené nádoby“, čím sa predíde akýmkoľvek nejasnostiam, najmä pokiaľ ide o kapacitu uvedených nádob.

Táto zmena sa týka:

— článku 5 špecifikácie výrobku.

6. Popis a prezentácia výrobkov

Opis a dôvody

Pokiaľ ide o druhy výrobkov uvedené v návrhu na označenie DOCG (Rosso, Rosso Riserva, Pecorino, Passerina a Spumante), opisy organoleptických vlastností, v ktorých sa uvádza presný popis charakteristických vlastností vín, musia zostať zachované. Všetky opisy týkajúce sa druhov, ktoré sa majú z navrhovanej špecifikácie odstrániť, sa musia vymazať.

S cieľom zvýšiť kvalitu výrobkov navrhujeme, aby sa celkový obsah kyselín pri druhu Rosso zvýšil zo 4,50 g/l na 5,00 g/l a aby sa minimálny bezcukorný extrakt zvýšil pri druhu Rosso z 26 g/l na 28 g/l a pri druhu Rosso Riserva z 28 g/l na 30 g/l. Vína vždy ľahko presahujú tieto požiadavky, čo svedčí o vynikajúcej práci, ktorá sa vkladá do pestovania hrozna a následne do výroby samotného vína.

Táto zmena sa týka:

— článku 6 špecifikácie výrobku,

— oddielu jednotného dokumentu Opis vína (vín).

7. Balenie

Opis a dôvody

Navrhujeme, aby bol 0,2-litrový formát odstránený, pretože sa pre toto označenie nepovažuje za vhodný.

V špecifikácii by sa teraz malo uviesť aj to, že je možné používať všetky druhy uzáverov povolené zákonom okrem korunkových zátok a sklenených uzáverov. Na požiadavku používať výhradne sklenené nádoby to nemá žiaden vplyv.

Táto zmena sa týka:

— článku 8 špecifikácie výrobku.

8. Súvislosť so zemepisnou oblasťou

Opis a dôvody

V navrhovanej špecifikácii sa pri opise kombinácie odrôd hrozna a druhoch vína urobia menšie zmeny s cieľom zosúladiť tieto opisy s novým návrhom.

Táto zmena sa týka:

— článku 9 špecifikácie výrobku.

JEDNOTNÝ DOKUMENT

1. Názov výrobku

„Terre Tollesi“

„Tullum“

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Šumivé víno

5. Akostné šumivé víno

15. Víno zo zhrozienkovateného hrozna

4. Opis vína (vín)

„Terre Tollesi“Rosso/„Tullum“Rosso a „Terre Tollesi“Rosso Riserva/„Tullum“Rosso Riserva

Farba: rubínovočervená s jemnými fialkastými tónmi, zrením postupne prechádza do granátovej

Buket: vínový, jemný, intenzívny, výrazný

Chuť: čistá, plná, harmonická, mierne trieslová, zamatová

Minimálny celkový obsah alkoholu: 13 obj. % (13,5 obj. % pri Rosso Riserva)

Minimálny bezcukorný extrakt: 26 g/l (28 g/l pri Rosso Riserva)

Ak v nasledujúcej tabuľke nie je uvedená hodnota, vína zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Terre Tollesi“Pecorino/„Tullum“Pecorino

Farba: slamovožltá s rôznou intenzitou

Buket: ovocný, elegantný, výrazný

Chuť: suchá, svieža, lahodná, harmonická

Minimálny celkový obsah alkoholu: 13 obj. %

Minimálny bezcukorný extrakt: 18 g/l

Ak v nasledujúcej tabuľke nie je uvedená hodnota, vína zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Terre Tollesi“Passerina/„Tullum“Passerina

Farba: svetlá slamovožltá

Buket: ovocný, jemný, výrazný

Chuť: suchá, svieža, harmonická

Minimálny celkový obsah alkoholu: 12,5 obj. %

Minimálny bezcukorný extrakt: 18 g/l

Ak v nasledujúcej tabuľke nie je uvedená hodnota, vína zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Terre Tollesi“Spumante/„Tullum“Spumante

Farba: slamovožltá

Buket: výrazný, príjemný

Chuť: od brut nature po sladkú, svieža, harmonická, príjemná, výrazná

Minimálny celkový obsah alkoholu: 12 obj. %

Minimálny bezcukorný extrakt: 18 g/l

Ak v nasledujúcej tabuľke nie je uvedená hodnota, vína zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

ŽIADNE

b) Maximálne výnosy

„Terre Tollesi“Rosso/„Tullum“Rosso

14 000 kg hrozna na hektár

„Terre Tollesi“Rosso/„Tullum“Rosso

84 hektolitrov na hektár

„Terre Tollesi“Spumante/„Tullum“Spumante

84 hektolitrov na hektár

„Terre Tollesi“Rosso Riserva/„Tullum“Rosso Riserva

9 000 kg hrozna na hektár

„Terre Tollesi“Pecorino/„Tullum“Pecorino

63 hektolitrov na hektár

„Terre Tollesi“Rosso Riserva/„Tullum“Rosso Riserva

63 hektolitrov na hektár

„Terre Tollesi“Pecorino/„Tullum“Pecorino

9 000 kg hrozna na hektár

„Terre Tollesi“Passerina/„Tullum“Passerina

9 000 kg hrozna na hektár

„Terre Tollesi“Passerina/„Tullum“Passerina

63 hektolitrov na hektár

6. Vymedzená zemepisná oblasť

Hrozno, ktoré sa má použiť na výrobu vín s kontrolovaným označením pôvodu „Terre Tollesi“/„Tullum“, sa musí zbierať výlučne v rámci oblasti výroby zahŕňajúcej celú obec Tollo v provincii Chieti.

7. Hlavné muštové odrody

Chardonnay B

Passerina B

Pecorino B

Montepulciano N

8. Opis súvislostí

„Terre Tollesi“/„Tullum“

Výnimočný terén v oblasti obce Tollo so širokými úbočiami tiahnucimi sa k Jadranskému moru a impozantným horským masívom Maiella, ktorý spolu s vynikajúcou polohou vinohradov, dobrým prúdením vzduchu a absenciou stojatých vôd zaisťuje výborné podmienky na pestovanie vysoko kvalitného hrozna s jedinečnými vlastnosťami. Vzájomné pôsobenie prírodných a ľudských faktorov, ktoré úzko súvisí s historickou tradíciou a modernými technikami pestovania viniča a výroby vína, umožňuje výrobu červených a bielych vín s výrazne charakteristickými črtami, ktoré sú typické pre danú oblasť a pre použité odrody hrozna.

9. Ďalšie základné podmienky (balenie, označovanie, iné požiadavky)

Fľašovanie vo vymedzenej oblasti

Právny rámec:

Právne predpisy EÚ

Druh ďalšej podmienky:

Fľašovanie vo vymedzenej zemepisnej oblasti

Opis podmienky:

Aby sa zachovali osobité vlastnosti a povesť výrobkov a aby sa zaručil ich pôvod, všetky činnosti spojené s výrobou vína, dozrievaním, fľašovaním a zušľachťovaním sa musia vykonávať v oblasti výroby opísanej v článku 3.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14053

(1) Ú. v. EÚ L 9, 11.1.2019, s. 2.